Београд, 09. март 2020. године

Број:

Градоначелнику/председнику општине

Предмет: **Позив за учешће на регионалној акредитованој обуци за управљање јавном својином у јединицама локалне самоуправе**

Поштована/и,

Стална конференција градова и општина – Савез градова и општина Србије (СКГО), током марта и априла 2020. године организује седам регионалних дводневних акредитованих обука на тему управљања јавном својином на локалном нивоу - у оквиру Програма Exchange 5 који финансија Европска унија, а реализује Министарство државне управе и локалне самоуправе у сарадњи са Министарством финансија и СКГО. Овим путем обавештавамо Вас да ће регионална обука **на Златибору** бити одржана у **Хотелу Мона, улица Миладина Пећинара број 26**, од **25. до 26. марта 2020. године са почетком у 09.30 часова** у складу са дневним редом из прилога овог дописа.

Регионалне обукe се реализују као **акредитовани програми** у оквиру Секторског програма континуираног стручног усавршавања запослених у ЈЛС за 2020. годину, који је део Општег програма обуке запослених у ЈЛС за 2020. годину, усвојеног од стране Владе Републике Србије. Циљ ових обука је унапређење знања полазника о специфичностима примене прописа којима се уређују питања управљања јавном својином, затим утврђивање улоге локалне самоуправе у том процесу, питања методологије за попис и упис имовине као и питања процене вредности имовине. Тема обуке је и вођење евиденције непокретности у јавној својини као и упознавање свих учесника обуке са савременим системом управљања имовином, уз обавезан осврт на добре упоредне праксе и међународна искуства. Полазници ће након похађања акредитованог програма обуке **добити сертификат о успешно завршеној обуци**.

Имајући у виду значај теме за окончање успостављања права јавне својине као и управљање непокретностима у јавној својини локалне самоуправе, молимо Вас да за учешће у обукама доставите пријаву за највише 2 запослена/е на наведеним пословима **у управи, јавном предузећу или институцији чији је ваш град/општина оснивач**. Такође, с обзиром на то да је број места на акредитованим обукама ограничен, **СКГО задржава право, у случају већег интересовања и броја пријава, да одобри равномерно присуство представника свих ЈЛС, односно да омогући да из сваке ЈЛС присуствује само по један представник**, о чему ће сви пријављени бити благовремено обавештени.

За пријаву запослених у ЈЛС на регионалнe обукe (или других опредељених лица како је претходно наведено), потребно је послати попуњени пријавни формулар из прилога у:

1. скенираној верзији са потписом претпостављеног лица, као и

2. електронској верзији (попуњен MS Word документ са неопходним подацима) на адресу nina.cehov@skgo.org **најкасније до среде, 18. марта 2020. године**.

**СКГО не покрива путне трошкове као ни трошкове смештаја учесника обука.**

У прилогу овог позива налази се: дневни ред обуке, пријавни формулар као и извод о акредитованим обукама из Секторског програма континуираног стручног усавршавања запослених у ЈЛС за 2020. годину. За све додатне информације можете се обратити Mарку Тешићу, саветнику за јавну својину на мејл marko.tesic@skgo.org или позивом на 064/870-3381.

С поштовањем,

Генерални секретар СКГО

Ђорђе Станичић